Eeßel

Eeßel () is en Dörp in de Gemeen Veern in’n Landkreis Veern, Neddersassen. Binnen de Gemeen Veern höört de Oort to de polietsche Oortschop Daulsen.

Bi dat Dörp Eeßel höört ok de Hoff von’n Holbmer Winkel mit to.

 Geografie 

De Oort liggt op en lüttje Geestinsel in de Maschen von Aller un Werser, de bi Eeßel tohoopfleten doot. Dat Water ut dat Rebeed flütt över Gravens na de Ole Aller hen af.

De Naveröörd sünd Langwedel in’n Noorden, Förth un Nindörp in’n Noordoosten, Daulsen in’n Oosten, Halsmöhlen un Veern in’n Süüdoosten, de Holbmer Winkel un Lüttjen Huttbargen in’n Süden, Ritzenbargen in’n Süüdwesten, Reer un Winkel in’n Westen un Dauben in’n Noordwesten.

 Historie 

Eeßel kummt 1117 toeerst in de Oorkunnen vör. De Oort hett de twee Oortsdelen Groten Eeßel un Lüttjen Eeßel.

In’n Eersten Weltkrieg sünd teihn Soldaten ut Eeßel fullen oder vermisst un in’n Tweten Weltkrieg acht.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Wall in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Huusvaagdie Veern in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

Eeßel weer fröher en egen Gemeen, hett sik aver to’n 1. Januar 1970 freewillig de Gemeen Daulsen anslaten. Daulsen is denn al an’n 1. Juli 1972 mit de Gemeenreform in Neddersassen sülvs Deel von de Gemeen Veern worrn un billt binnen de Gemeen Veern nu en Oortschop.

 Inwahnertall 

 Religion 

Eeßel is evangeelsch-luthersch präägt un höört to dat Kaspel von de Johannis-Kark in Veern. Bet 1999 hett de Oort noch to dat Kaspel von’n Doom to Veern höört.

För de Kathoolschen is de St.-Josef-Kark in Veern tostännig.

Dat Dörp hett en egen Karkhoff an de Straat Op’n Esch.

 Kultur 

En Denkmaal för de Fullenen ut de twee Weltkrieg’ steiht in in Eeßel an de Eck Langwedeler Straat/An’t Ehrenmaal.

 Verenen 

Dat hett in Eeßel en Schüttenvereen geven, aver de besteiht vondaag nich mehr. De Oort hett aver en Heimatvereen.

 Weertschop un Infrastruktur 

Eeßel hett en egene freewillige Füürwehr.

 Verkehr 

Dör Eeßel löppt de Kreisstraat 27, de in’n Noorden na Langwedel an de Landsstraat 158 ran geiht un in’n Süüdoosten twüschen Halsmöhlen un Veern an de Bundsstraat 215. De B 215 föhrt in’n Noordoosten över Daulsen un Wall na Rodenborg un in’n Süden na Veern un Dörbern. De L 158 löppt von Langwedel in’n Noordwesten över Ädelsen na Achem.

De nächste Autobahn is de Autobahn 27 (Afsnidd Bremen–Wasra). De Opfohrt 25 Veern-Noord liggt söss Kilometer in’n Oosten von Eeßel an de B 215.

De nächste Bahnhoff is so bi dree Kilometer wied weg in’n Noorden de Bahnhoff Langwedel an de Bahnlienen Wunsdörp–Bremen un Ülzen–Langwedel. Disse Bahnhoff is ok inbunnen in dat Nett von de Regio-S-Bahn Bremen/Neddersassen.

 Scholen 

De Kinner ut Eeßel gaht na de Grundschool an’n Sassenhain in Halsmöhlen/Daulsen. Bet 1967 harr dat Dörp ok en egen Volksschool.

 Footnoten 

Kategorie:Oort
Kategorie:Landkreis Veern